Na osnovu člana 2. stava 3. tačke h, člana 7. tačke e, člana 39. i člana 42. Zakona o Centralnoj banci Bosne i Hercegovine („Službeni glasnik BiH“ broj: 1/97, 29/02, 13/03, 14/03, 09/05, 76/06 i 32/07), u skladu s Politikom izrade gotovog novca – konvertibilne marke 100-UV broj: 78/10 od 26. maja 2010. godine, Upravno vijeće Centralne banke Bosne i Hercegovine na 4. sjednici od 26. aprila 2012. godine, donosi

ODLUKU

o puštanju u opticaj novčanica konvertibilne marke

apoena 10, 20, 50 i 100 konvertibilnih maraka

Član 1.

Centralna banka Bosne i Hercegovine štampala je novčanice konvertibilnih maraka (u daljem tekstu: KM) u apoenima od 10 KM, 20 KM, 50 KM i 100 KM, u skladu s Odlukom Centralne banke Bosne i Hercegovine, 100-UV broj: 140/11 od 27. aprila 2011. godine.

Član 2.

Novčanice KM iz člana 1. ove odluke imaju osnovna obilježja i dizajn u svemu utvrđena Odlukom o osnovnim obilježjima i dizajnu novčanica konvertibilne marke apoena 10, 20, 50 i 100 konvertibilnih maraka (“Službeni glasnik BiH”, 22/11).

Član 3.

Novčanice KM iz prethodnog člana ove odluke štampane su s godinom izdanja “2012”, u verziji Federacije Bosne i Hercegovine i verziji Republike Srpske.

Član 4.

Obje verzije novčanica KM iz ove odluke su, po Zakonu o Centralnoj banci Bosne i Hercegovine, ravnopravne i sve javne i privatne institucije i ustanove, pravna i fizička lica obavezna su ih prihvatiti u njihovoj nominalnoj vrijednosti kao zakonsko sredstvo plaćanja, kada im se ponude u gotovinskim transakcijama, odnosno u poravnanju i plaćanju bilo kojih obaveza prema njima, na cijeloj teritoriji Bosne i Hercegovine.

Član 5.

Počev od 1. juna 2012. godine Centralna banka Bosne i Hercegovine će, preko Centralnog ureda, glavnih jedinica i filijala, novčanice iz ove odluke puštati u opticaj sukcesivno, u skladu s inventurom zaliha novčanica i planom izdavanja novčanica u opticaju.

Član 6.

Novčanice KM u opticaju čija su osnovna obilježja i dizajn utvrđeni Odlukom o izdavanju i puštanju u opticaj novčanica konvertibilne marke (“Službeni glasnik BiH”, 10/98) i dalje predstavljaju zakonsko sredstvo plaćanja u Bosni i Hercegovini.

Član 7.

Ova odluka stupa na snagu danom objavljivanja u “Službenom glasniku BiH”, a objaviće se i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

**100-UV broj**: **52/12 Predsjedavajući**

**26. april 2012. godine Upravnog vijeća Centralne banke**

**S a r a j e v o Bosne i Hercegovine**

**GUVERNER**

**dr. Kemal Kozarić**